दिनै बर’ बिफाननि गोदान बिल्डिंखौ बेखेवना होनायजों आसाम राज्योनि गेजेराव सोलोंथाय लानायनि फारसे बर’ हारिया आरोबाव आगानसे आवगायनो हाबावदों। जर’खायै, बर’ बिजोंजों सोलोंथाय लानाय फरायसुला-फरायसुलिफोरनि थाखाय जोबोद गोजोन्थाव आरो खाबु गोनां जादों। मख’नो गोनांदि, अखं आसामनि डिब्रुगड़ जिल्लायाव थांनाय 2015 माइथायाव डिब्रुगड़ मुलुगसोलोंसालियाव बर’ बिफाननि थाखाय आलादायै बिल्डिंखौ गायसन्नाय जादोंमोन आरो बे गोदान बिल्डिंखौ लुफुंनाय खामानिया आबुङै जाफुंसारनायनि उनाव दिनै बिटिआरनि गाहाइ मावफुंगिरि प्रमद बर’आ मोनसे गोजोन हाबाफारिनि गेजेरजों बेखेवना होयो। बर’ बिफाननि गोदान बिल्डिंखौ बेखेवनाय हाबाफारियावनो आसाम बिधान सभानि गाहाइ बुंथिगिरि बिस्व’जित दैमारि, दुलाराय बर’ फरायसा आफादनि आफादगिरि दिपेन बर’, बर’ थुनलाइ आफादनि आफादगिरि तरेन बर’, BKWAC नि बिबानगिरिफोर, डिब्रुगड़ मुलुगसोलोंसालिनि भाइस चेन्सेलर, बिबुंगोरा, गोबां फरायसाफोर आरो गुबुन-गुबुन आफाद-गौथुमनि दैदेनगिरिफोराबो बाहागो लायो।